Al hoe minder toeriste besoek Durban(Argieffoto: Liesel Muhl/pixabay) Die getal internasionale besoekers aan eThekwini het die afgelope drie jaar met 82% gedaal. “Die afwaartse koers het gebeur selfs voor die Covid-19-pandemie en die toerisme-eenheid se verskonings dat die pandemie die skuld daarvoor moet kry, is net nie goed genoeg nie.” Sakhile Mngadi en Geoff Pullan, albei DA-raadslede, sê in ŉ gesamentlike verklaring die party is diep bekommerd oor die toerismebedryf in die streek se prestasie. Luidens ŉ verslag van die komitee oor ekonomiese ontwikkeling en beplanning wat verlede week ter tafel gelê is, het internasionale besoekersgetalle aan eThekwini van 339 007 in 2017 tot 58 271 verlede jaar gedaal. Die raadslede pak die skuld hiervoor op infrastruktuur wat aanhou verkrummel. Talle strande is die afgelope ruk boonop gesluit weens hoë vlakke van die bakterie E. coli in die water en afdelings soos dié vir water, krag, parke en sanitasie wat swak funksioneer. Dit maak dit al hoe moeiliker om die gebied as bestemming te bevorder. Die DA stel onder meer voor dat reusebeleggings in water- en sanitasie-infrastruktuur gedoen word om grootskaalse opknappingswerk oor die stad heen te verseker. Die party vra ook vir ŉ toerismeherstelplan, soortgelyk aan dié deur die Stad Kaapstad. Weens besoedeling deur rioolvuil is Durbanse strande onlangs hul Blou Vlag-status kwyt. “As die eerste stad buite Europa om hierdie status te verkry, is dit ŉ kommerwekkende situasie wat dadelik ingryping benodig,” sê Mngadi en Pullan. Die Blou Vlag-program is ŉ internasionale toekenning wat gedoen word aan strande wat voldoen aan uitsonderlike standaarde wat betref veiligheid, geriewe, netheid, omgewingsinligting en bestuur. “Toeriste hou nou verby Durban en dit het ŉ geweldig negatiewe uitwerking op die plaaslike ekonomie.” Op nasionale vlak is daar ook kommer dat die departement van toerisme en Suid-Afrikaanse Toerisme (SAT), wat onder die departement val, nog nie die bevordering van Suid-Afrika as voorkeurtoerismebestemming geprioritiseer het nie. Die departement het versuim om ŉ omvattende opname oor Suid-Afrikaanse toerisme as handelsmerk te doen. Die opname behels ŉ bepaling van hoe gewild die land as toerismebestemming is. Hannah Winkler, ŉ DA-lid van die parlementêre portefeuljekomitee oor toerisme, sê daarsonder kan daar nie ŉ plan uitgewerk word om Suid-Afrika se posisie as voorkeurbestemming te versterk nie. Luidens ŉ verslag van die ouditeur-generaal is die tender vir die diensverskaffer om die opname te doen gekanselleer, toe weer geadverteer en daarna herevalueer. “Dit is duidelik dat die departementele instelling versuim in sy sleuteltaak, naamlik om Suid-Afrika se bemarkbaarheid as ŉ gunstige bestemming te verbeter,” sê Winkler. Die DA sê selfs voor die Covid-19-pandemie, wat die gasvryheidsbedryf lamgelê het, het Suid-Afrika se toerismesektor nie sy volle potensiaal bereik nie. “Suid-Afrika is ŉ verstommende land met ŉ reuse-toerismeaanbod. Die enigste ding wat ons terughou, is ŉ regering wat nie sy basiese pligte kan nakom nie.”